L 111/4
RO
Jurnalul Oficial al Uniunii Europene
26.4.2023
(14)
Obiectivul de reducere a emisiilor de gaze cu efect de seră pentru 2030 prevăzut în Regulamentul (UE) 2018/842 trebuie să fie revizuit pentru fiecare stat membru.
Metodologia utilizată pentru revizuirea obiectivelor naționale de reducere a emisiilor de gaze cu efect de seră pentru 2030 ar trebui să fie aceeași cu cea care a fost utilizată la adoptarea Regulamentului (UE) 2018/842, în cadrul căreia contribuțiile naționale au fost stabilite luând în considerare diferențele în ceea ce privește capacitățile și oportunitățile de eficientizare a costurilor din statele membre, astfel încât să se asigure o distribuție echitabilă și echilibrată a eforturilor.
Obiectivul de reducere a emisiilor de gaze cu efect de seră pentru 2030 pentru fiecare stat membru ar trebui, prin urmare, să fie stabilit în raport cu nivelul emisiilor sale de gaze cu efect de seră din 2005 care intră sub incidența regulamentului respectiv, astfel cum a fost revizuit în temeiul articolului 4 alineatul (3) din acesta, excluzând emisiile de gaze cu efect de seră verificate generate de instalațiile care funcționau în 2005 și care au fost incluse în EU ETS abia după 2005.
(15)
În consecință, începând cu anul intrării în vigoare a prezentului regulament, sunt necesare noi limite naționale obligatorii, exprimate în alocări anuale de emisii.
Respectivele limite vor conduce treptat la îndeplinirea obiectivului de reducere a emisiilor de gaze cu efect de seră pentru 2030 al fiecărui stat membru.
Se mențin limitele anuale pentru anii anteriori anului intrării în vigoare a prezentului regulament, stabilite în Decizia de punere în aplicare (UE) 2020/2126 a Comisiei (12).
(16)
Pandemia de COVID-19 și războiul de agresiune al Rusiei împotriva Ucrainei afectează economia Uniunii și nivelul emisiilor sale de gaze cu efect de seră într-o măsură care nu poate fi încă pe deplin cuantificată.
Pe de altă parte, Uniunea implementează cel mai mare pachet de măsuri de stimulare din istorie și accelerează tranziția de la combustibilii fosili, ceea ce are, de asemenea, un impact potențial asupra nivelului emisiilor de gaze cu efect de seră.
Având în vedere aceste incertitudini și alte evenimente neprevăzute care au un impact asupra emisiilor de gaze cu efect de seră, este oportun să se revizuiască datele privind emisiile în 2025 și, dacă este necesar, să se actualizeze alocările anuale de emisii în 2025 pentru anii din perioada 2026-2030.
Respectiva actualizare ar trebui să se bazeze pe o analiză cuprinzătoare a datelor din inventarele naționale efectuată de Comisie pentru a determina media emisiilor de gaze cu efect de seră ale fiecărui stat membru în anii 2021, 2022 și 2023.
(17)
În conformitate cu Regulamentul (UE) 2021/1119, ar trebui acordată prioritate reducerii emisiilor directe de gaze cu efect de seră, măsură care va trebui completată cu sporirea absorbțiilor de carbon pentru a realiza neutralitatea climatică.
Regulamentul (UE) 2021/1119 recunoaște că absorbanții de carbon includ soluții naturale și tehnologice.
Este important să se instituie un sistem al Uniunii de certificare a absorbțiilor de carbon stocat permanent și în condiții de siguranță obținute prin soluții tehnologice, care să ofere claritate statelor membre și operatorilor de pe piață cu scopul de a spori aceste absorbții de carbon.
Atunci când un astfel de sistem de certificare este în vigoare, se poate efectua o analiză cu privire la contabilizarea acestor absorbții de carbon în temeiul dreptului Uniunii.
(18)
Pentru a stimula întreprinderea de acțiuni timpurii și pentru a asigura în continuare integritatea de mediu, este necesar și oportun să se reducă plafoanele pentru luarea cu împrumut și depozitarea alocărilor anuale de emisii pentru întreaga perioadă 2021-2030.
Pe de altă parte, statele membre ar trebui să fie în măsură să își reducă progresiv emisiile de gaze cu efect de seră și să își atingă obiectivele naționale mai ambițioase de reducere a emisiilor de gaze cu efect de seră pentru 2030 într-un mod eficient din punctul de vedere al costurilor.
Având în vedere noile alocări anuale de emisii mai stricte impuse de prezentul regulament, este oportun să se majoreze plafoanele existente pentru transferurile de alocări anuale de emisii între statele membre.
Posibilitatea transferării alocărilor anuale de emisii promovează cooperarea între statele membre, permițându-le să își atingă obiectivele de reducere a emisiilor de gaze cu efect de seră într-un mod eficient din punctul de vedere al costurilor, menținând în același timp integritatea de mediu.
Ar trebui să se asigure transparența acestor transferuri, astfel încât acestea să fie efectuate într-un mod reciproc convenabil, inclusiv prin licitație, prin recurgerea la intermediari de pe piață care acționează cu titlu de agenți, prin acorduri bilaterale sau prin utilizarea unei interfețe electronice menite să faciliteze schimbul de informații privind transferurile preconizate și să reducă costurile tranzacțiilor.
(12) Decizia de punere în aplicare (UE) 2020/2126 a Comisiei din 16 decembrie 2020 de stabilire a nivelurilor anuale de emisii alocate statelor membre pentru perioada 2021-2030 în temeiul Regulamentului (UE) 2018/842 al Parlamentului European și al Consiliului (JO L 426, 17.12.2020, p. 58).